Diari Oficial de la Generalitat Valenciana


Sumari del DOGV 4730, del 13-04-2004 (2004/2634)

Informació pública, amb el text resumit, de cinc resolucions del secretari autonòmic de Justícia i Interior, de la Conselleria de Justícia i Administracions Públiques, per les quals s'acorda la inscripció en el Registre de Fundacions de la Comunitat Valenciana les següents entitats: Fundació Francisca Pascual Doménech de la Comunitat Valenciana; Fundació Astroc de la Comunitat Valenciana; Fundació de la Comunitat Valenciana per a la Investigació, Promoció i Estudis Comercials de Valenciaport; Fundació de la Comunitat Valenciana Hospital Provincial de Castelló; i Fundació de la Comunitat Valenciana Institut Valencià d'Estudis Clàsiscs i Orientals. Expedients números 952/2003, 29/2004, 962/2003, 85/2004 i 1035/2003.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4730

Data del DOGV
:   13-04-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/2634


Data del document
:   08-03-2004

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * fundació
    * registre de documents

Informació pública, amb el text resumit, de cinc resolucions del secretari autonòmic de Justícia i Interior, de la Conselleria de Justícia i Administracions Públiques, per les quals s'acorda la inscripció en el Registre de Fundacions de la Comunitat Valenciana les següents entitats: Fundació Francisca Pascual Doménech de la Comunitat Valenciana; Fundació Astroc de la Comunitat Valenciana; Fundació de la Comunitat Valenciana per a la Investigació, Promoció i Estudis Comercials de Valenciaport; Fundació de la Comunitat Valenciana Hospital Provincial de Castelló; i Fundació de la Comunitat Valenciana Institut Valencià d'Estudis Clàsiscs i Orientals. Expedients números 952/2003, 29/2004, 962/2003, 85/2004 i 1035/2003. [2004/F2634]
  
En compliment del que disposa l'article 29.h) de la Llei 8/1998, de 9 de desembre, de la Generalitat Valenciana, de Fundacions de la Comunitat Valenciana, en què s'establix com a funció específica del protectorat «donar publicitat a l'existència i activitats de les fundacions», s'indica el següent:
  
Primer. Per la resolució de data 29 de gener de 2004, del secretari autonòmic de Justícia i Interior de la Conselleria de Justícia i Administracions Públiques, es va acordar inscriure en el Registre de Fundacions de la Comunitat Valenciana l'entitat denominada Fundació Francisca Pascual Doménech de la Comunitat Valenciana i classificar-la de caràcter cultural i educatiu. El seu domicili radicarà a Torrent-El Vedat, carrer de l'Ave Maria, 1.
  
La fundació té per objecte oferir una educació integral, en valors humans i espirituals, a xiquets i jóvens en edat escolar, especialment en aquells aspectes que la societat i el moment actual que estem vivint no incidixen o marginen.
  
Correspon al patronat de la fundació determinar el mode en què s'hauran de complir els fins enumerats en este article. Les prestacions de la fundació s'atorgaran de forma no lucrativa.
  
El desenvolupament de l'objecte de la fundació s'efectuarà a través d'alguna de les formes següents d'actuació:
  
Es promocionarà mitjançant els corresponents plans d'activitats, a través de col·legis, parròquies, moviments i grups, les activitats culturals, esportives, i mediambientals que coadjuven a l'educació integral dels jóvens, en valors humans i espirituals.
  
A tal fi, rebuda per la fundació la sol·licitud d'un possible beneficiari, a través del seu centre escolar, parròquia, moviment o grup, el patronat o la persona delegada estudiarà dita sol·licitud i resoldrà en funció de la disponibilitat, atenent prioritàriament les sol·licituds d'aquelles persones més desfavorides personalment i socialment.
  
Seran potencials beneficiaris de la fundació els xiquets i jóvens en edat escolar, segons el que disposa l'article 6 dels presents estatuts.
  
La Junta de Patrons o, si fa el cas, un delegat o delegats de la fundació, a què es referix l'article 15 de la Llei 8/1998, de 9 de desembre, de Fundacions, aprovada per les Corts Valencianes, atorgarà els seus beneficis democràticament a les persones o entitats que, reunint les condicions expressades anteriorment, estime el patronat que en són legítims creditors, d'acord amb els criteris d'objectivitat, imparcialitat i no discriminació.
  
Per tal que l'activitat de la fundació siga coneguda pels seus eventuals beneficiaris o per les persones sota la seua potestat o es troben custodiades per esta, es donarà publicitat al seu objecte, en compliment del que establix l'article 3.3 de la Llei 8/1998, de Fundacions, aprovada per les Corts Valencianes.
  
Ningú no podrà al·legar, davant de la fundació, cap dret ni preferència a gaudir dels seus beneficis, que no es deriven dels requisits o condicions que s'expressen en este article o dels que en el seu desenvolupament establisca en el futur la fundació, ni disposar la seua atribució a persona o entitat determinada.
  
Segon. Per la resolució de data 3 de febrer de 2004, del secretari autonòmic de Justícia i Interior de la Conselleria de Justícia i Administracions Públiques, es va acordar inscriure en el Registre de Fundacions de la Comunitat Valenciana la denominada Fundació Astroc de la Comunitat Valenciana, i classificar-la de caràcter cultural. El seu domicili radicarà a València, carrer de la Pau, 24.
  
La fundació té per objecte l'impuls i suport a la promoció cultural, cívica, social i la formació a la Comunitat Valenciana.
  
Correspon al patronat de la fundació determinar el mode en què s'hauran de complir els fins enumerats en este article. Les prestacions de la fundació s'atorgaran de forma no lucrativa.
  
El desenvolupament de l'objecte de la fundació s'efectuarà a través d'alguna de les formes següents d'actuació:
  
- La convocatòria de premis per a artistes jóvens valencians.
  
- L'organització d'exposicions d'art, tant a la Comunitat Valenciana com a l'exterior.
  
- La creació de la càtedra de Geriatria, per a la promoció de la formació, investigació, desenvolupament i innovació en tecnologia social, la promoció de servicis sociosanitaris, i el suport de l'associacionisme intergeneracional.
  
- La creació de servicis que faciliten la internacionalització dels jóvens de la Comunitat Valenciana, al voltant dels convenis i acords amb universitats i entitats d'altres països que la faciliten.
  
- La creació de l'Institut Valencià de la Paella, per a posar en valor i promocionar internacionalment el plat gastronòmic tradicional de la Comunitat Valenciana.
  
- L'organització de fòrums i trobades d'índole cultural, econòmic i social, tant a la nostra comunitat com a l'exterior.
  
- L'impuls de la formació permanent de les persones i facilitar la seua adaptació i la de les empreses a l'evolució de la societat, mitjançant l'organització de cursos i trobades.
  
- Contribuir a avançar cap a un desenvolupament sostenible de la Comunitat Valenciana, mitjançant la realització d'estudis, conferències, fòrums, campanyes de sensibilització i educació ambiental, i implicar en la protecció del medi ambient a empresaris i consumidors.
  
Seran potencials beneficiaris de la fundació els ciutadans de la Comunitat Valenciana. La fundació atorgarà, amb criteris d'imparcialitat, objectivitat i no discriminació, els seus beneficis a les persones o entitats que, reunint les condicions expressades anteriorment, estime el patronat que són legítims creditors d'estos, d'acord amb les bases, normes o regles que s'establisquen a l'efecte.
  
Ningú no podrà al·legar, davant de la fundació, dret preferent a gaudir dels seus beneficis, ni imposar la seua atribució a persona o entitat determinada.
  
Tercer. Per la resolució de data 13 de febrer de 2004, del secretari autonòmic de Justícia i Interior de la Conselleria de Justícia i Administracions Públiques es va acordar inscriure, en el Registre de Fundacions de la Comunitat Valenciana, l'entitat denominada Fundació de la Comunitat Valenciana per a la Investigació, Promoció i Estudis Comercials de Valenciaport i classificar-la de caràcter cívic, cultural, d'investigació, foment de l'economia i cooperació al desenvolupament. El seu domicili radicarà a València, edifici del Rellotge, port de València, moll del Grau, s/n.
  
La fundació perseguix com a fins hi inherents la projecció a tots els nivells dels ports de València, Sagunt i Gandia i la seua comunitat, i el desenvolupament de línies d'investigació, objectius civicoculturals i plans de formació, relacionats amb la logística i el transport marítim, en els intercanvis comercials que contribuïsquen a reforçar la competitivitat de la nostra economia en el context de la seua internacionalització, així com a propiciar un millor coneixement dels ciutadans de la rellevància que per a dita competitivitat comporten determinats ens, en particular dels ports de València, Sagunt i Gandia.
  
La fundació portarà a terme totes les activitats que conduesquen a la consecució dels seus fins. Amb caràcter merament enunciatiu i no limitador, i sense que l'orde de numeració comporte prelació ni obligació d'atendre cada una d'estes, es determinen les següents activitats:
  
- Desenvolupar i fomentar línies d'investigació.
  
- Organitzar i executar, en els àmbits ressenyats en l'article anterior, cursos de formació, trobades i seminaris, que qualifiquen els recursos humans afectes al conjunt de sectors implicats.
  
- Atorgament de beques per a formació i investigació.
  
- Elaboració de projectes d'estudi sobre els servicis portuaris i la millora de les característiques d'estos; organització de trobades i seminaris, així com el desenvolupament d'una política de presència activa en fires, conferències, missions comercials, fòrums empresarials i la resta de fòrums d'interés, tant a nivell nacional com internacional, per tal de refermar València com a plataforma logística de primer orde al Mediterrani.
  
- Desenvolupar un programa d'acostament als sectors productius nacionals i internacionals, per tal de facilitar la major i més eficient utilització econòmica dels ports de València, Gandia i Sagunt.
  
- Impulsar la cooperació entre les distintes administracions, entitats i/o agents del sector públic i privat, amb competències o relacionats amb les infraestructures, el transport i les operacions portuàries, per a dissenyar propostes i/o aconseguir solucions conjuntes que permeten optimar, de manera permanent, la integració dels ports de València, Sagunt i Gandia en el sistema de transport.
  
- Impulsar iniciatives vertebradores de la comunitat portuària, dirigides a la permanent millora dels servicis portuaris.
  
I qualssevol altres activitats que el patronat decidisca en l'exercici de la seua facultat d'interpretació i desenvolupament de la voluntat dels fundadors, en la mesura que milloren o perfeccionen la consecució de la finalitat bàsica de la fundació i que no s'hagen indicat anteriorment.
  
El desenvolupament dels fins de la fundació podran ser duts a terme directament per esta, d'acord amb els programes d'actuació que a l'efecte siguen aprovats pel corresponent òrgan de govern o, si així ho decidira este, a través d'altres persones jurídiques o físiques, les activitats de les quals servisquen als objectius perseguits. En este supòsit, es prendran en consideració les activitats que estatutàriament desenvolupen les entitats fundadores, sense perjudici, si fa el cas, del compliment del que establix la legislació aplicable en matèria d'autocontractació.
  
La fundació, amb plena llibertat, realitzarà i projectarà les seues activitats cap aquells objectius concrets que, en cada moment i a judici del patronat, siguen els més adequats o convenients per al compliment dels fins fundacionals.
  
El destinatari bàsic dels beneficis de la fundació és la societat valenciana en general, en quant principal beneficiària dels èxits que esta obtinga en qualssevol dels seus diferents vessants, ja siga en el camp de la investigació i desenvolupament tecnològic, la qualificació dels recursos humans, la cooperació al desenvolupament i el foment de l'economia, així com en el camp cultural, tots ells configurats com a actius estratègics coadjuvants a la projecció institucional, social i econòmica dels ports de València, Gandia i Sagunt, tant a nivell nacional com internacional i, a través d'estos, de la Comunitat Valenciana i de la resta de la seua zona d'influència. I, en particular, són beneficiaris de la fundació el conjunt de persones que conformen o puguen conformar els col·lectius vinculats o relacionats, directament o indirectament, amb el comerç internacional, la comunitat portuària, els espais portuaris i el seu entorn, així com amb les xarxes de transport terrestre i infraestructures d'interfase.
  
La fundació atorgarà els beneficis que concedisca a les persones que, reunint els requisits que en cada cas s'establisquen i d'acord amb criteris d'universalitat, imparcialitat, igualtat, objectivitat i no discriminació, s'estime que són mereixedores d'estos. I per tant, ningú no podrà, ni individualment ni col·lectivament, al·legar davant de la fundació, o els seus òrgans de govern, dret al gaudi dels seus beneficis, ni imposar la seua atribució a persones determinades.
  
Quart. Per la resolució de data 17 de febrer de 2004, del secretari autonòmic de Justícia i Interior de la Conselleria de Justícia i Administracions Públiques es va acordar inscriure, en el Registre de Fundacions de la Comunitat Valenciana, la Fundació de la Comunitat Valenciana Hospital Provincial de Castelló, i classificar-la de caràcter d'investigació científica. El seu domicili radicarà a Castelló de la Plana, Hospital Provincial, avinguda del Doctor Clarà, 19.
  
La fundació tindrà com a objecte i fins essencials de la seua actuació:
  
La investigació, l'estudi, la formació i preparació en la lluita contra el càncer, i l'avanç de les tècniques i investigacions oftalmològiques, a través de la seua col·laboració amb l'Hospital Provincial de Castelló, i dels dos instituts: l'Institut Oncològic de Castelló Doctor Vicente Altava i l'Institut Oftalmològic Doctor José María Menero, així com la gestió, custòdia, promoció i organització de tota classe de cursos, simposi, congressos, tot això en el seu més ampli sentit.
  
Per al compliment dels seus fins i directament vinculats amb estos, la fundació podrà realitzar, entre altres, les activitats següents:
  
a) Organitzar activitats de formació i investigació, congressos o trobades de caràcter científic o divulgatiu, exposicions, certàmens; editar publicacions i elaborar estudis relacionats amb els fins de la fundació.
  
b) Adquirir o administrar drets sobre fons bibliogràfics, material d'investigació i quants béns mobles o immobles d'interés per a l'objecte de la fundació s'estime convenient, així com promoure la seua adquisició o donació per tercers, públics o privats.
  
c) Promoure i finançar actuacions conduents al compliment dels fins fundacionals, i estimular la cooperació entre els sectors públic i privat. Les organitzacions socials i les zones rurals i urbanes.
  
d) Establir i mantindre relacions amb qualssevol entitats públiques o privades, concertar convenis, així com difondre i promoure nacionalment i internacionalment el patrimoni investigador i científic que integra la citada Fundació de la Comunitat Valenciana Hospital Provincial de Castelló, quantes altres implícites o complementàries de les anteriors redunden en benefici dels fins de la fundació.
  
e) Col·laborar amb l'Hospital Provincial, i donar suport a totes les iniciatives convergents que s'adopten amb els fins de la fundació, referits al desenvolupament de l'àmbit de l'oncologia i de l'oftalmologia, amb els quals manté vinculacions funcionals.
  
Cinqué. Per la resolució de data 24 de febrer de 2004, del secretari autonòmic de Justícia i Interior de la Conselleria de Justícia i Administracions Públiques es va acordar inscriure, en el Registre de Fundacions de la Comunitat Valenciana, l'entitat denominada Fundació de la Comunitat Valenciana Institut Valencià d'Estudis Clàssics i Orientals, i classificar-la de caràcter cultural. El seu domicili radicarà a València, carrer de Cavallers, 20, 4.
  
Els fins fundacionals generals són promoure el coneixement humanista i la seua divulgació, amb especial atenció al món antic, en tots els seus vessants, a través de la història, la filologia, l'arqueologia, la numismàtica, l'epigrafia, la papirologia i la resta de ciències relacionades amb el món antic.
  
Els fins fundacionals particulars són els següents:
  
a) Organitzar la convocatòria de beques o premiar la realització d'estudis i investigacions científiques i divulgatives.
  
b) Donar a conéixer estudis sobre l'antiguitat, a través de la publicació en el mitjà o suport que s'estime més adequat, i això tant per a estudis de nova creació com per a traduccions o reedicions.
  
c) Crear un lloc en la xarxa Internet per a la difusió de la fundació i de les seues activitats.
  
d) Obrir al públic un centre d'investigació especialitzat amb biblioteca, fototeca i arxiu que permeten la investigació científica i el seu desenvolupament.
  
e) Crear un col·lectiu de membres de la fundació que ajuden a complir els seus fins fundacionals.
  
f) Promoure i realitzar tot tipus de cursos, conferències, seminaris, classes, tant en la seu de la fundació com en altres centres nacionals o estrangers.
  
g) Promoure i desenvolupar especialment el coneixement de la llengua i la cultura franceses, amb particular atenció al seu mètode d'ensenyança, recalcant els mètodes d'ensenyança i de treball relacionats amb les cultures de l'antiguitat.
  
Per al compliment de dits fins la fundació podrà, a títol merament enunciatiu, instituir beques, premis, incentius, pagues o ajudes; promoure, sufragar, assistir encarregar i divulgar estudis, investigacions, cursos, conferències, seminaris, congressos, exposicions i exhibicions monogràfiques; fomentar, potenciar, intensificar la difusió cultural i formativa a través de tota classe de mitjans, inclús de comunicació, editar publicacions de tota classe i fomentar la interrelació, cooperació i comunicació científica, cultural, artística i social, mitjançant l'organització directa o indirecta de tota classe d'actes tendents a desenvolupar els fins previstos. Podrà, igualment, difondre a través de línies comercials, establiments o altres formes que permeten l'accés dels ciutadans, els productes que la fundació decidisca comercialitzar amb una contraprestació.
  
El patronat decidirà lliurement les activitats a mamprendre dins de la finalitat fundacional i els mitjans que estime més adequats per a això, i s'hauran de tindre en compte, en cada cas, el muntant de les rendes, subvencions, donatius de què dispose per a la seua realització, d'acord amb el pressupost i el pla d'actuacions de cada exercici. Vetlar en tot cas, per proveir la fundació dels ingressos necessaris per a poder portar a terme les seues activitats.
  
Pot ser beneficiària de la fundació qualsevol persona física o jurídica, sense cap discriminació. El patronat, o les persones designades per este, atenent l'esperit i conveniència dels fins fundacionals i de la mateixa fundació, seleccionarà, quan el cas ho requerisca, beneficiaris específics entre els qui complisquen els requisits que s'establiran amb anterioritat a l'elecció, que en qualsevol cas, es realitzarà atenent criteris d'imparcialitat i no discriminació.